Epona framstilles som en ung kvinne til hest eller som en hvit hoppe. I noen tilfeller kan hun ha et føll ved siden. Framstillinger kan vise henne mens hun deler ut korn, brød, frukt eller andre avlinger. Hun ble dyrket av keltiske stammer i Europa og fra kelterne gikk Epona inn i romersk mytologi. Det er funnet inskripsjoner, statuer og minnesmerker om henne fra Bulgaria i øst til Storbritannia i vest, og fra Tyskland i nord til Italia og Spania i sør. Også i dagens Algerie i Nord-Afrika er det funnet gjenstander med Eopna.